31992R0601
L 065/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 601/92 AL CONSILIULUI
din 2 martie 1992
privind introducerea unui sistem de supraveghere prealabilă pentru importurile anumitor produse textile originare din Albania, Republica Estonia, Republica Letonia și Republica Lituania
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere propunerea Comisiei,
întrucât Comunitatea și statele membre, cu ocazia unei reuniuni ministeriale extraordinare în materie de cooperare politică europeană organizate la Bruxelles la 27 august 1991, și-au confirmat decizia de a stabili relații diplomatice cu Republicile Estonia, Letonia și Lituania (denumite în continuare „Republicile Baltice”) și și-au afirmat angajamentul de a oferi sprijin pentru dezvoltarea economică și politică a acestor state; întrucât dispozițiile acordului încheiat între Comunitate și Uniunea Republicilor Sovietice Socialiste privind comerțul cu produse textile, încheiat la 3 iunie 1991 (1), nu se mai aplică în cazul produselor textile originare din aceste trei țări;
întrucât, în conformitate cu mandatul Consiliului din 23 septembrie 1991, privind negocierea unui acord pentru comerț și cooperare între Comunitate și Albania, Comunitatea se așteaptă, de asemenea, să finalizeze cu această țară un acord privind comerțul cu produse textile;
întrucât, până la încheierea unor acorduri bilaterale privind comerțul cu produse textile cu Albania și Republicile Baltice, ar trebui să se prevadă supravegherea comunitară prealabilă pentru importurile anumitor produse de acest fel, inclusiv pentru cele care fac obiectul unor operațiuni economice de perfecționare pasivă; întrucât, în acest caz, punerea în liberă circulație a produselor în cauză ar trebui să se facă sub rezerva prezentării unui document standardizat de import; întrucât acest document trebuie eliberat de către autoritățile din statele membre într-un anumit termen de la declarația sau de la simpla cerere a importatorului; întrucât acest document de import se poate utiliza până în momentul intervenirii unei modificări a regimului de import;
întrucât sistemul de supraveghere prealabilă prevăzut de prezentul regulament nu afectează dispozițiile Regulamentului (CEE) nr. 1765/82 al Consiliului din 30 iunie 1982 privind regimul comun aplicabil importurilor din țările cu comerț de stat (2), și nici pe cele ale Regulamentului (CEE) nr. 3420/83 al Consiliului din 14 noiembrie 1983 privind regimul de import al produselor originare din țările cu comerț de stat, neliberalizate la nivel de Comunitate (3);
întrucât determinarea originii produselor textile importate din aceste țări în temeiul acestor regimuri și procedurile de control al originii trebuie să respecte normele comunitare relevante în vigoare;
întrucât este în interesul Comunității să asigure un schimb de informații cât mai complet posibil între statele membre și Comisie cu privire la rezultatele supravegherii comunitare,
ADOPTĂ PREZENTUL REGULAMENT:
Articolul 1
(1) Prezentul regulament se aplică importurilor produselor menționate la articolul 2, originare din Albania și Republicile Baltice.
(2) În sensul prezentului regulament, „produsul originar” se definește prin normele comunitare relevante în vigoare. Originea acestor produse trebuie să se stabilească printr-un certificat de origine emis de autoritățile competente din Albania și din Republicile Baltice, după caz, sau prin alte mijloace de probă autorizate de normele comunitare relevante.
Articolul 2
(1) Importul produselor enumerate în anexa I la prezentul regulament este supus unei supravegheri comunitare prealabile efectuate în conformitate cu procedurile prevăzute la articolul 3.
(2) Alineatul (1) se aplică, de asemenea, în cazul produselor enumerate în anexa II, care au făcut obiectul unor operațiuni economice de perfecționare pasivă, în conformitate cu normele comunitare relevante în vigoare.
Articolul 3
(1) Punerea în liberă circulație a produselor aflate sub supraveghere comunitară se face sub rezerva prezentării unui document de import. Acest document este emis de statele membre, în mod gratuit, pentru toate cantitățile solicitate, într-un termen de maximum cinci zile lucrătoare de la depunerea unei cereri simple de către orice importator comunitar, în conformitate cu legislația națională în vigoare, indiferent de locul unde este stabilit în Comunitate.
(2) Cererea importatorului trebuie să cuprindă:
(a)
numele și adresa importatorului;
(b)
descrierea produsului, specificând:
-
codurile CN;
-
țara de origine;
(c)
data (datele) și locul (locurile) de livrare preconizate.
(3) Pentru produsele supuse supravegherii prevăzute la articolul 2, statele membre notifică Comisiei, în primele zece zile ale fiecărei luni, cantitățile și valorile pentru care s-au emis documente de import în luna anterioară.
Aceste informații de la statele membre se clasifică în funcție de categoria de produse și în funcție de țară.
(4) Atunci când natura produselor sau existența circumstanțelor speciale fac necesar acest lucru, Comisia poate modifica, la cererea unui stat membru sau din proprie inițiativă, frecvența cu care trebuie să se notifice aceste informații.
(5) Atunci când este necesar, Comisia notifică statelor membre evoluția importurilor în Comunitate ale produselor enumerate în anexa I.
Articolul 4
Prezentul regulament intră în vigoare la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 martie 1992.